VTV:n työntekijät avautuvat pelon ilmapiiristä, tarkastajien itsesensuurista ja johtoa kohtaan tunnetusta tyytymättömyydestä.

Valtiontalouden tarkastusviraston työntekijät väittävät, että virasto on menettänyt otettaan ydintoiminnassaan eli valtion varainhoidon vahtikoirana toimimisessa.

Työntekijöiden mukaan tarkastusaiheita rajataan etukäteen, jolloin valittavaksi päätyy harmittomia teemoja. Virastossa vallitsee työntekijöiden mukaan pelon ilmapiiri.

Eniten ilmapiiri on tulehtunut tuloksellisuustarkastuksen ja finanssipolitiikan tarkastuksen yksikössä. Työilmapiiriongelmia on yritetty parantaa muun muassa taukotanssilla ja naurujoogalla.

Valtiontalouden tarkastusvirastossa vallitsee Iltalehden haastattelemien henkilöiden mukaan pelon ilmapiiri. Työilmapiiriongelmat ovat pysyneet erään työntekijän mukaan piilossa osin sen vuoksi, että VTV:n virkamiehet nauttivat erittäin kilpailukykyistä palkkaa. JENNI GÄSTGIVAR

Iltalehti kertoi kesäkuun alussa, että valtion taloudenhoitoa tarkastavassa ja finanssipolitiikkaa valvovassa Valtiontalouden tarkastusvirastossa kuohuu.

Henkilöstön keskuudessa oli herättänyt närää se, että kolmelle tarkastusviraston ylijohtajalle oli maksettu tulospalkkiot, vaikka johdon toiminta oli saanut työilmapiirikyselyssä varsin huonon arvosanan.

Tässä jutussa käydään laajemmin läpi viraston kipukohtia.

Raskaimmat väitteet liittyvät otteen menettämiseen VTV:n ydintoiminnassa eli valtion varainhoidon vahtikoirana toimimisessa.

Eläkkeelle VTV:stä jäänyt henkilö väittää, että " useat tuloksellisuustarkastuksen ja finanssipolitiikan tarkastuksen yksikön tarkastusaiheet ovat viime vuosina olleet niin maailmoja syleileviä, ettei johtopäätöksinä voi olla muuta kuin yleisiä latteuksia " .

VTV:ssä yhä työskentelevä henkilö väittää, että tarkastusaiheita rajataan etukäteen - poleemisten aiheiden sijasta valitaan harmittomia teemoja.

- Pääjohtaja Tytti Yli-Viikari ja ylijohtaja Marko Männikkö puuttuvat sanamuotoihin, ja tarkastajat sensuroivat itseään - asioita vesitetään, ei kirjoiteta sellaista, mikä siivottaisiin myöhemmässä vaiheessa pois.

Omituisia lisäyksiä

Toinen VTV:ssä työskentelevä henkilö väittää, että tarkastussuunnitelmiin ilmaantuu johdon taholta asioita, joita tarkastajien on vaikea perustella ammatillisesti.

- Omituisilta tuntuviin ja sivusta tuleviin lisäyksiin haetaan selityksiä siitä, keitä viraston johto on viime aikoina tavannut tai kuunnellut.

VTV:ssä työskentelevä henkilö väittää, että ero tehtävässään vuoden 2016 alussa aloittaneen Yli-Viikarin ja VTV:n pääjohtajana vuosina 2007-2015 toimineen Tuomas Pöystin välillä on " päivänselvä " .

Hänen mukaansa Pöystin aikana tarkastajia rohkaistiin ärhäkkyyteen ja tiedossa oli, että Pöysti pystyy tarvittaessa puolustamaan VTV:n näkemyksiä julkisuudessa.

Pöysti on itse arvioinut, että parhaimmillaan ulkoinen tarkastus on kriittinen ja vaativa kysymysten esittäjä, joka haastaa pohtimaan toimintatapoja ja omaksumaan parhaat käytännöt.

- Yli-Viikari on omalla mukavuusalueellaan hyvä esiintyjä, mutta tarkastuskokemus puuttuu eikä hän ole valtiontalouden syvällinen asiantuntija, VTV:n työntekijä kritisoi.

Esimerkkinä Yli-Viikarin vaikutuksesta hän pitää huhtikuussa julkaistua tuloksellisuustarkastuskertomusta, joka koski yritysten investointien edistämistä. Raportissa esitettiin ajatus markkinoinnin kehittämiskeskuksen Makesin perustamisesta.

- Vaikka tämä olisi minun oman toimialani edellytysten vahvistamista, en voi vastuullisesti sanoa, että tämä on parasta käyttöä rahoille, Aalto-yliopiston johtamiskoulun Aalto EE:n toimitusjohtaja Pekka Mattila kommentoi ajatusta Makesin perustamisesta Markkinointi & Mainonta -lehdelle.

VTV:n entisen työntekijän mielestä suhdetoimintaan sekä erilaisiin kaukomaillakin pidettäviin konferensseihin osallistumiseen panostetaan runsaasti viraston kokoon nähden. Viraston henkilökuntaan kuuluvat voivat lentää yli kuuden tunnin lennot bisnesluokassa. OLLI WARIS

Pelon ilmapiiri

Yli-Viikari sanoi Iltalehdelle kesäkuun alussa, että työilmapiiri Valtiontalouden tarkastusvirastossa on hyvällä tasolla tuloksellisuustarkastuksen ja finanssipolitiikan tarkastusyksikköä lukuunottamatta.

VTV:ssä työskentelevä henkilö kertoo, että ongelmien niputtaminen pääjohtajan taholta yhteen yksikköön on aiheuttanut ärtymystä talon sisällä.

Ilmeiseltä silti vaikuttaa, että työilmapiiri on tulehtunut eniten juuri tuloksellisuustarkastuksen ja finanssipolitiikan tarkastuksen yksikössä, missä vallitsee VTV:n työntekijän mukaan täydellinen tyytymättömyys ylimpään johtoon.

- Eräs virastoon tullut päällikkö kummasteli TF-yksikön kokouksessa, miksi kukaan ei halua sanoa mitään. Joku uskaltautui sanomaan, että eiköhän se käy ilmi työilmapiirikyselyn tuloksista, Iltalehdelle kuvaillaan.

- Jos olet kriittinen, sinut kutsutaan puhuteltavaksi, ja jos erehdyt hakemaan esimerkiksi päällikön virkaa otettuasi keskusteluun osaa hieman liian aktiivisesti, sinulle kerrotaan, että olet muuten hyvä mutta liian kriittinen, kuvailu jatkuu.

Virastossa ja erityisesti TF-yksikössä vallitsee työntekijän mukaan pelolla johtamisen kulttuuri, jota pitävät yllä pääjohtaja, ylijohtaja Männikkö sekä ennen kaikkea hallintojohtaja Mikko Koiranen, jonka väitetään vaientaneen kaikenlaisen kritiikin johdon toimintaa kohtaan.

- Emme halua kirjelmöidä asioista nimillämme, sillä pelkäämme viraston " sisäisen poliisin " rankaisevan meitä välittömästi. Kahvihuoneen pöydällä on liikkunut useampi nimetön kirjoitus, joissa on kritisoitu paitsi tulospalkkioita myös viraston ja etenkin TF-yksikön luokatonta johtamista, Iltalehdelle kerrotaan.

Uskottavuus menee

Miksi VTV:n työilmapiiriongelmat ovat pysyneet piilossa? VTV:n työntekijän mukaan vastaus liittyy rahaan.

Tarkastus- ja valvontatehtävissä toimiva henkilö tienaa 4000-6500 euroa kuukaudessa, päälliköt 7000-8000 euroa kuukaudessa, ylijohtajat ja hallintojohtaja 8400-9400 euroa kuukaudessa ja pääjohtaja yli 10 000 euroa kuukaudessa.

- Epäasialliseen ohjaukseen alistutaan. Riskejä ei oteta. Työ liudentuu huomaamatta hampaattomaksi, VTV:n työntekijä ruotii.

Eläkkeelle VTV:stä jäänyt henkilö sanoo, että muualta on hyvin vaikea löytää yhtä hyvin palkattuja töitä.

- Kultaisessa häkissä paha olo muhii ja kumuloituu.

Työilmapiiriongelmiin on haettu ratkaisuja virastossa muun muassa taukotansseilla ja naurujoogalla, jotka tekevät VTV:n työntekijän mukaan " suorastaan pilkkaa aidoista ongelmista " .

- Ne ovat olleet toki vapaaehtoisia, mutta silti niitä on pidetty hyvin kummallisina tilaisuuksina.

- Tilanteesta huolestuneille kansanedustajille selitetään, että kysymys on vain akateemisen henkilöstön normaalista muutosvastarinnasta sekä siitä harmistuksesta, ettei aina pysty tekemään juuri sitä, mitä itse haluaisi.

VTV:n työntekijä painottaa, ettei viraston ongelmista voi enää vaieta.

- 140 aika kovapalkkaista virkamiestä on katsonut tilannetta vierestä. Uskottavuus menee, jos ei tehdä mitään.

Juttua on korjattu kello 10.24: Korjattu palkkahaarukat jutussa.